A partir de demà ja es poden sol·licitar l es subvencions del Pla d'Ajuts del Consorci de Comerç, Artesania i Moda (CCAM) del Departament d'Empresa i Coneixement, activat pel Govern per tal de reactivar l'activitat econòmica del sector davant la crisi sanitària de la Covid-19.
Dotat amb 9 milions d'euros, el Pla d'Ajuts inclou 7 programes específics dirigits a autònoms, pimes i microempreses de comerç al detall i serveis, artesania i moda, tant individuals com associades o agrupades, especialment les obligades al tancament arran de la declaració de l'estat d'alarma o que han patit un descens del 70% de la facturació.
En aquest context, s'entén que són empreses de serveis a la persona els tallers mecànics, els serveis fotogràfics, copisteries i arts gràfiques, serveis de reparacions, tintoreria i bugaderies, perruqueria i salons d'estètica i bellesa, bars i restaurants, i serveis de menjar preparat i càtering.
També inclou programes adreçats a les entitats territorials i sectorials del sector comerç, del sector de l'artesania i del sector de la moda, els gremis, les associacions de mercats municipals sedentaris i no sedentaris i els ens locals en l'impuls d'actuacions de reactivació econòmica que duguin a terme.
Les sol·licituds es presentaran per mitjans telemàtics a través del Canal Empresa, omplint el model normalitzat disponible al mateix Canal Empresa, al web del CCAM, o del Departament d'Empresa i Coneixement juntament amb la documentació específica que es requereix en cadascuna les línies del Pla d'Ajuts.
El termini de presentació finalitza el 31 de desembre d'enguany o fins que s'exhaureixi el pressupost ( això pel programes 3, 4, 5 i 6, els altres són fins a 30 de juny).
Aquest programa s'adreça a les entitats i associacions amb major representativitat al sector comercial o bé que agrupen empresaris multisectorials.
Es podran acollir les entitats del sector del comerç sense ànim de lucre, que tinguin representativitat a tot el territori de Catalunya, a una província o, en el cas de la ciutat de Barcelona, que tinguin associats almenys 15 eixos comercials i que disposin d'un Pla d'Actuació anual, com a mínim dels últims 3 anys.
L'objectiu del programa és donar suport a aquestes entitats i associacions en les accions que impulsin dins el seus respectius Plans d'Actuacions per al 2020 i alhora incentivar la seva participació en el Pla de xoc post COVID-19 que es durà a terme des del CCAM.
Entre les accions a subvencionar s'inclouen les derivades de la seva participació activa en el pla de xoc post covid-19 i les de coordinació i tutorització de la implementació dels Plans d'Actuacions de les Associacions del seu àmbit, per tal de multiplicar el seu impacte.
Caldrà una inversió mínima de 3.000 euros i la subvenció cobrirà fins el 70% de les despeses realitzades, amb un màxim de 40.000 euros.
S'adreça a les entitats del sector del comerç, els serveis, l'artesania i la moda i inclou a entitats territorials sense ànim de lucre; gremis i entitats sectorials sense ànim de lucre; empreses agrupades (cooperatives o centrals de compres); i associacions de Mercats Municipals sedentaris i no sedentaris.
L'objectiu específic d'aquest programa és enfortir el model associatiu actual i dotar-lo d'eines per afrontar els reptes sectorials i/o del territori de forma integral, donar suport a la revitalització del teixit comercial i productiu dels seus associats per superar els efectes derivats per la crisi sanitària de la Covid-19, i promoure la col·laboració, les economies d'escala, sinergies i serveis compartits entre associacions i altres agents sectorials i de territori.
Les accions que se subvencionen han d'estar previstes en els corresponents Plans d'Actuació de l'Associació (PAA) que les entitats elaboraran en coordinació amb el Consorci de Comerç, Artesania i Moda de Catalunya (CCAM), i aniran encaminades a la revitalització i enfortiment del teixit comercial i productiu dels seus àmbits d'actuació, per superar els efectes econòmics de la Covid-19 i adaptar-se al nou escenari d'hàbits de consum.
Inclourà accions de recuperació o increment del volum de vendes de les empreses associades a l'entitat, i d'enfortiment de la solvència financera, així com accions a nivell associatiu per estimular la demanda, i per fomentar la creació de sistemes efectius i àgils de venda online i la seva logística.
Caldrà una inversió mínima de 3.000 euros i la subvenció cobrirà fins el 80% de les despeses realitzades, amb un màxim de 26.000 euros (en el cas d'entitats territorials, gremis i entitats sectorials d'àmbit nacional o municipal en el cas Barcelona), de 12.000 euros (en el cas d'àmbit comarcal o municipal, excloent Barcelona), i de 8.000 euros (per a empreses agrupades, cooperatives o centrals de compra).
L'objectiu específic del programa és reactivar el sector del comerç davant la situació econòmica derivada de l'estat d'alarma fruit de l'emergència sanitària de la COVID-19.
S'hi podran acollir autònoms i empreses de comerç al detall i serveis amb establiment a peu de carrer i parades de mercats municipals, que acreditin per declaració responsable que han hagut de tancar o que han tingut un descens de la facturació del 70% en els mesos de març i abril, respecte els mateixos mesos de 2019.
Es podrà sol·licitar subvenció per qualsevol acció que digui a terme l'empresa o autònom en el període de recuperació econòmica, que pugui suposar un increment de les vendes, estímul de la demanda, enfortiment de la solvència financera, o el foment de sistemes efectius i àgils de venda online i la seva logística.
Inclou despeses fixes d'estructura (com lloguers), compres de producte, i inversions en transformació digital, entre d'altres.
La subvenció serà de fins el 100% del cost de la despesa realitzada pel comerciant o paradista, amb un màxim de 2.500 euros.
L'objectiu d'aquest programa és contribuir a dinamitzar el comerç mitjançant projectes de recuperació dels locals buits situats a la trama urbana consolidada del municipi, o al casc històric i els seus eixamples.
Així mateix, garantir el mix comercial òptim i adequat a cada zona -incrementant-ne l'atractiu i evitant el trencament del continu comercial mitjançant la reforma de d'establiments amb un grau d'antiguitat o parades de mercats municipals-, i donar resposta a l'afectació econòmica derivada de l'emergència sanitària.
Aquest programa d'ajuts va dirigit específicament a empreses de comerç i serveis, artesania i moda, i a parades de mercats municipals sedentaris i no sedentaris.
En la recuperació de locals buits, se subvenciona la compra o lloguer, l'ús d'aparadors buits, la continuïtat de l'empresa comercial i l'ampliació de la superfície comercial amb l'annexió d'un nou local.
En la reforma d'establiments,, l'adequació de les parades de mercats no sedentaris amb antiguitat mínima de 5 anys, i la reforma de botigues a peu de carrer amb mínim 10 anys d'antiguitat.
Per acollir-s'hi, caldrà una inversió mínima de 2.000 euros, i cobrirà fins al 50% de les despeses, amb màxim de 5.000 euros.
L'objectiu d'aquest programa és ajudar a reactivar el sector moda a Catalunya, donant suport a la fabricació i comercialització dels productes de moda catalans i augmentant el grau d'internacionalització de les marques de moda catalanes.
S'adreça a autònoms i empreses del sector, que acreditin per declaració responsable que han estat obligats a tancar per l'estat d'alarma o que han patit un descens del 70% de la facturació en els mesos de març i abril.
Se subvencionarà qualsevol acció que dugui a terme l'empresa o autònom en el període de recuperació econòmica orientada a incrementar el seu volum de vendes, estimular la demanda, o reactivar la fabricació i oferta de productes de moda.
S'inclouen despeses fixes d'estructura -com lloguers-, compres de producte i matèria primera, i inversions en transformació digital per fomentar la venda on-line i la seva logística, entre d'altres.
La subvenció serà de fins el 100% del cost de les despeses, amb un màxim de 2.500 euros.
L'objectiu d'aquest programa és reactivar el sector de l'artesania donant suport a la seva comercialització així com dotar-lo d'eines per donar resposta als efectes econòmics ocasionats per la crisi sanitària.
Es podran acollir autònoms i empreses que desenvolupin i tinguin domini tècnic d'activitats incloses en el Repertori de famílies d'oficis artesans i no inclou l'artesania alimentària.
S'atorgaran ajuts pel 100% de les despeses realitzades per l'empresari artesà fins a un màxim de 2.500 euros.
Caldrà acreditar mitjançant declaració responsable que s'ha vist obligat a cessar l'activitat o una caiguda de la facturació del 70% en els mesos de març i abril.
Se subvencionen despeses d'estructura -com lloguers i subministraments-, compra de matèria primera, i inversions en transformació digital per fomentar la venda online i la seva logística, entre d'altres.
És un programa d'ajut específic per als ajuntaments i els organismes públics que hi estiguin adscrits o vinculats, entitats municipals descentralitzades, mancomunitats i consells comarcals.
Aquesta línia s'adreça a dos àmbits concrets: d'una banda, suport als municipis per la recuperació de locals comercials buits, i d'una altra, suport als municipis per a la notorietat de les fires i fires-mercat d'Artesania.
En el primer àmbit, se subvencionaran les accions dutes a terme pels ens locals orientades a afavorir l'obertura dels locals buits en zones definides i determinades per tal que es converteixin en pols d'activitat econòmica; estimular el comerç, l'activitat econòmica i l'ocupació de la zona definida; atraure oferta comercial de la que té mancança el municipi; i potenciar la col·laboració publico-privada.
Inclou despeses d'elaboració de plans estratègics de Diagnosi comercial del municipi, definició de l'estratègia per a l'obertura de locals buits i implementació i seguiment del projecte.
Se subvenciona fins el 50% de la despesa de l'ens fins a un màxim de 7.000 euros.
En el segon àmbit, se subvencionen les activitats divulgatives de prestigi relacionades amb oficis artesans (conferències, exposicions, demostracions d'ofici, tallers infantils, concursos...) i els elements de difusió, promoció i publicitat.
En aquest cas, se subvenciona fins el 50% de la despesa de l'ens amb un màxim de 10.000 euros.
Més info I tràmits sobre el pla d'Ajuts clicant aquí